62017CJ0136_RES
Zadeva C‑136/17
GC in drugi
proti
Commission nationale de l’informatique et des libertés (CNIL)
(Predlog za sprejetje predhodne odločbe, ki ga je vložil Conseil d’État (Francija))
Sodba Sodišča (veliki senat) z dne 24. septembra 2019
„Predhodno odločanje – Osebni podatki – Varstvo posameznikov pri obdelavi teh podatkov, ki so objavljeni na spletnih straneh – Direktiva 95/46/ES – Uredba (EU) 2016/679 – Internetni iskalniki – Obdelava podatkov, vsebovanih na spletnih straneh – Posebne vrste podatkov iz člena 8 te direktive ter členov 9 in 10 te uredbe – Uporaba teh členov za upravljavca iskalnika – Obseg obveznosti tega upravljavca glede na navedene člene – Objava podatkov na spletnih straneh zgolj v novinarske namene ali zaradi umetniškega ali literarnega izražanja – Vpliv na obravnavo zahteve za odstranitev povezave – Členi 7, 8 in 11 Listine Evropske unije o temeljnih pravicah“
Približevanje zakonodaj – Varstvo posameznikov pri obdelavi osebnih podatkov – Člen 2 Direktive 95/46 – Obdelava osebnih podatkov – Pojem – Dejavnost spletnega iskalnika, ki poišče informacije, ki jih objavijo ali postavijo na internet tretje osebe, jih indeksira, shrani in da na voljo internetnim uporabnikom – Vključitev – Odgovorna oseba za obdelavo – Pojem – Upravljavec iskalnika – Vključitev
(Direktiva Evropskega parlamenta in Sveta 95/46, člen 2(b) in (d))
(Glej točke od 35 do 37.)
Približevanje zakonodaj – Varstvo posameznikov pri obdelavi osebnih podatkov – Direktiva 95/46 – Obdelava posebnih vrst osebnih podatkov – Prepovedi ali omejitve v zvezi z obdelavo navedenih vrst podatkov – Uporaba za upravljavca iskalnika – Pogoji
(Uredba 2016/679 Evropskega parlamenta in Sveta, člena 9(1) in 10; Direktiva Evropskega parlamenta in Sveta 95/46, člen 8(1) in (5))
(Glej točke od 42 do 48 ter točko 1 izreka.)
Približevanje zakonodaj – Varstvo posameznikov pri obdelavi osebnih podatkov – Člena 12 in 14 Direktive 95/46 – Pravica zadevne osebe do dostopa do osebnih podatkov in pravica do ugovora zoper njihovo obdelavo – Pravica zahtevati, da se s seznama zadetkov izbrišejo povezave na spletne strani – Pogoji
(Direktiva Evropskega parlamenta in Sveta 95/46, člena 12(b) in 14, prvi odstavek, (a))
(Glej točke od 50 do 52.)
Približevanje zakonodaj – Varstvo posameznikov pri obdelavi osebnih podatkov – Člena 12 in 14 Direktive 95/46 – Pravica zadevne osebe do dostopa do osebnih podatkov in pravica do ugovora zoper njihovo obdelavo – Iskanje, opravljeno s spletnim iskalnikom na podlagi imena osebe – Prikaz seznama zadetkov – Pravica zahtevati, da ta informacija ni več na voljo splošni javnosti
(Listina Evropske unije o temeljnih pravicah, člena 7 in 8; Direktiva Evropskega parlamenta in Sveta 95/46, členi 6(1), od (c) do (e), 12(b) in 14, prvi odstavek, (a))
(Glej točko 53.)
Temeljne pravice – Spoštovanje zasebnega življenja – Varstvo osebnih podatkov – Omejitve – Pogoji
(Listina Evropske unije o temeljnih pravicah, členi 7, 8 in 52(1))
(Glej točko 58.)
Približevanje zakonodaj – Varstvo posameznikov pri obdelavi osebnih podatkov – Direktiva 95/46 – Obdelava posebnih vrst osebnih podatkov – Zahteva za odstranitev povezav – Obveznost upravljavca iskalnika, da ugodi taki zahtevi – Izjema – Podatki, ki jih posameznik, na katerega se nanašajo, javno objavi – Pogoji
(Uredba 2016/679 Evropskega parlamenta in Sveta, členi 9(2), (a), (e) in (g), 17(1)(b) in (c) ter 21(1); Direktiva Evropskega parlamenta in Sveta 95/46, člen 8(1), (2)(a) in (e), ter (4), in člen 14, prvi odstavek, (a))
(Glej točke od 61 do 65 ter točko 2 izreka.)
Približevanje zakonodaj – Varstvo posameznikov pri obdelavi osebnih podatkov – Direktiva 95/46 – Obdelava posebnih vrst osebnih podatkov – Zahteva za odstranitev povezav – Obveznost upravljavca iskalnika, da ugodi taki zahtevi – Izjema – Varstvo svobode obveščanja internetnih uporabnikov – Preverjanje, ki ga opravi navedeni upravljavec
(Listina Evropske unije o temeljnih pravicah, členi 7, 8, 11 in 52(1); Uredba 2016/679 Evropskega parlamenta in Sveta, člena 9(1) in 10; Direktiva Evropskega parlamenta in Sveta 95/46, člen 8(1) in (5))
(Glej točke od 66 do 69 ter točko 2 izreka.)
Približevanje zakonodaj – Varstvo posameznikov pri obdelavi osebnih podatkov – Direktiva 95/46 – Obdelava posebnih vrst osebnih podatkov – Podatki v zvezi s prekrški in kazenskimi obsodbami – Pojem – Informacije v zvezi s sodnim postopkom – Vključitev – Zahteva za odstranitev povezav – Obveznost upravljavca iskalnika, da ugodi taki zahtevi – Pogoji – Uskladitev pravic zadevne osebe do spoštovanja zasebnega življenja in varstva osebnih podatkov s svobodo obveščanja internetnih uporabnikov – Preverjanje, ki ga opravi navedeni upravljavec
(Listina Evropske unije o temeljnih pravicah, členi 7, 8 in 11; Uredba 2016/679 Evropskega parlamenta in Sveta, člena 5(1), od (c) do (e), in 10; Direktiva Evropskega parlamenta in Sveta 95/46, člena 6(1), od (c) do (e), ter 8(4) in (5))
(Glej točke od 72 do 79 ter točko 3 izreka.)
Povzetek
Prepoved obdelave nekaterih vrst občutljivih osebnih podatkov velja tudi za upravljavce iskalnikov
Sodišče, ki je odločalo v velikem senatu, je s sodbo z dne 24. septembra 2019, GC in drugi (Odstranitev povezav do občutljivih podatkov) (C‑136/17), pojasnilo obveznosti upravljavca iskalnika v okviru zahteve za odstranitev povezav, ki se nanaša na občutljive podatke.
Družba Google ni ugodila zahtevam štirih oseb za odstranitev različnih povezav na spletne strani, ki so jih objavile tretje osebe, predvsem na članke v tiskanih medijih, s seznama zadetkov, ki ga spletni iskalnik prikaže po iskanju, opravljenem na podlagi njihovega imena. Po pritožbah teh štirih oseb je Commission nationale de l’informatique et des libertés (nacionalna komisija za informatiko in svoboščine, CNIL) (Francija) zavrnila, da bi družbo Google pozvala, naj izbriše zadevne povezave. Conseil d’État (državni svet, Francija), ki mu je bila zadeva predložena, je Sodišču predlagal, naj pojasni obveznosti upravljavca iskalnika pri obravnavanju zahteve za odstranitev povezav na podlagi Direktive 95/46. (
1
)
Prvič, Sodišče je opozorilo, da je obdelava osebnih podatkov, ki kažejo na rasni ali etnični izvor, politična mnenja, verska ali filozofska prepričanja, pripadnost sindikatu, in obdelava podatkov v zvezi z zdravjem ali spolnim življenjem – ob upoštevanju nekaterih izjem in odstopanj – prepovedana. (
2
) Obdelava podatkov v zvezi s prekrški, kazenskimi obsodbami ali varnostnimi ukrepi pa se lahko načeloma izvaja samo pod nadzorom uradnega organa ali pa če nacionalna zakonodaja določi ustrezne posebne zaščitne ukrepe. (
3
)
Sodišče je razsodilo, da se prepoved in omejitve v zvezi z obdelavo teh posebnih vrst podatkov za upravljavca iskalnika uporabljajo podobno kot za vsako drugo odgovorno osebo za obdelavo osebnih podatkov. Namen teh prepovedi in omejitev je namreč zagotoviti povečano varstvo v zvezi s takimi obdelavami, ki lahko zaradi posebne občutljivosti teh podatkov pomenijo posebno hud poseg v temeljni pravici do spoštovanja zasebnega življenja in varstva osebnih podatkov. (
4
)
Vendar upravljavec iskalnika ni odgovoren za to, da se osebni podatki nahajajo na spletni strani, ki jo je objavila tretja oseba, temveč za uvrstitev te strani na seznam zadetkov iskanja. V teh okoliščinah se prepoved in omejitve v zvezi z obdelavo občutljivih podatkov za tega upravljavca uporabljajo samo zaradi te uvrstitve na seznam zadetkov iskanja in torej prek preverjanja, ki se pod nadzorom pristojnih nacionalnih organov opravi na podlagi zahteve, ki jo vloži zadevna oseba.
Drugič, Sodišče je menilo, da mora upravljavec iskalnika, kadar prejme zahtevo v zvezi z občutljivimi podatki, tej zahtevi načeloma in ob upoštevanju določenih izjem ugoditi. Kar zadeva te izjeme, lahko upravljavec taki zahtevi ne ugodi zlasti, če ugotovi, da povezave vodijo do podatkov, ki jih je zadevna oseba javno objavila, (
5
) če ta uvrstitev na seznam zadetkov iskanja izpolnjuje tudi vse druge pogoje glede zakonitosti obdelave osebnih podatkov in če ta oseba nima pravice, da navedeni uvrstitvi na seznam zadetkov iskanja ugovarja na podlagi razlogov, povezanih z njenim posebnim položajem. (
6
)
Vsekakor mora upravljavec iskalnika, kadar prejme zahtevo za odstranitev povezav, preveriti, ali je vključitev povezave do spletne strani, na kateri so objavljeni občutljivi podatki, na seznam zadetkov, ki se prikaže po iskanju, opravljenem na podlagi imena te osebe, nujno potrebna za varovanje svobode obveščanja internetnih uporabnikov, (
7
) ki bi morda imeli interes za dostop do te spletne strani na podlagi takega iskanja. Sodišče je v zvezi s tem poudarilo, da čeprav pravici do spoštovanja zasebnosti in varstva osebnih podatkov na splošno prevladata nad pravico internetnih uporabnikov do svobode obveščanja, pa je to ravnotežje lahko v posebnih primerih odvisno od narave zadevne informacije, od tega, kako občutljiva je za zasebnost zadevne osebe, in od interesa javnosti, da razpolaga s to informacijo, ki je lahko med drugim odvisen od vloge, ki jo ima ta oseba v javnem življenju.
Tretjič, Sodišče je razsodilo, da mora upravljavec iskalnika v okviru zahteve za odstranitev povezav, ki se nanaša na podatke v zvezi s kazenskim sodnim postopkom, ki je potekal zoper navedeno osebo, ki se nanašajo na prejšnjo fazo tega postopka in ne ustrezajo več sedanjemu položaju, preučiti, ali ima ob upoštevanju vseh okoliščin obravnavanega primera navedena oseba pravico, da zadevne informacije v sedanji fazi več ne bodo povezane z njenim imenom prek seznama zadetkov, ki se prikaže po iskanju, opravljenem na podlagi tega imena. Vendar mora upravljavec, tudi če ni tako, ker je vključitev zadevne povezave nujno potrebna za uskladitev pravic zadevne osebe do spoštovanja zasebnega življenja in varstva osebnih podatkov s svobodo obveščanja potencialno zainteresiranih internetnih uporabnikov, seznam zadetkov najkasneje ob prejemu zahteve za odstranitev povezav prilagoditi tako, da splošna slika, ki iz njega izhaja za internetnega uporabnika, odraža sedanje stanje sodnega postopka, za kar je med drugim potrebno, da se povezave do spletnih strani, ki vsebujejo informacije glede tega, na tem seznamu prikažejo na vrhu.
(
1
)	Direktiva Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (UL, posebna izdaja v slovenščini, poglavje 13, zvezek 15, str. 355). Ta direktiva je bila z učinkom od 25. maja 2018 razveljavljena in nadomeščena z Uredbo (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL 2016, L 119, str. 1).
(
2
)	Člen 8(1) Direktive 95/46 in člen 9(1) Uredbe 2016/679.
(
3
)	Člen 8(5) Direktive 95/46 in člen 10 Uredbe 2016/679.
(
4
)	Pravici do spoštovanja zasebnega življenja in varstva osebnih podatkov sta zagotovljeni s členoma 7 in 8 Listine Evropske unije o temeljnih pravicah.
(
5
)	Člen 8(2)(e) Direktive 95/46 in člen 9(2)(e) Uredbe 2016/679.
(
6
)	Člen 14, prvi odstavek, (a), Direktive 95/46 in člen 21(1) Uredbe 2016/679.
(
7
)	Pravica do svobode izražanja in obveščanja je zagotovljena v členu 11 Listine Evropske unije o temeljnih pravicah.